Europa FM a căutat să afle care sunt intențiile de vot ale românilor, dacă în următorul weekend ar fi programate alegeri prezidențiale, respectiv alegeri parlamentare. Sondajul realizat de IMAS, la comanda Europa FM, arată că favorit rămâne Klaus Iohannis, cu aproape 42 de procente.

Următorul clasat, la mare distanță, este Călin Popescu Tăriceanu – cu aproape 14 procente. Urmează – Victor Ponta, Dacian Cioloș, Dan Barna și Viorica Dăncilă.

Dacă duminică ar fi alegeri prezidențiale dintre românii care au spus că se vor prezenta la urne, 41,7 % au spus că vor vota pentru Klaus Iohannis.

Se constată o ușoară scădere față de iunie, când Klaus Iohannis era cotat cu 42,4%. Oricum, actualul șef al statului rămâne favorit pentru un nou mandat. Deocamdată, următorul clasat ar fi ales de 13,8% – este vorba despre Călin Popescu Tăriceanu, liderul ALDE, în scădere față de iunie, când era cotat cu 15,5%. Al treilea clasat, potrivit Barometrului Europa FM, este Victor Ponta, liderul Pro România, cu 12, 9%, față de 14 procente în iunie.

Pe locul 4 – Dacian Cioloș, cu 10,4% intenții de vot, față de peste 12 procente în urmă cu o lună. Al cincilea clasat ar fi liderul USR, Dan Barna, cu 9,4%, în ascensiune – față de 5,3% cât avea în urmă cu o lună în același sondaj. Urmează, clasată pe locul 6, Viorica Dăncilă, cu 7,5%, care avea în iunie 6,7%. Cu 2,8% este cotat liderul PMP, Eugen Tomac și cu 1,5% liderul UDMR, Kelemen Hunor.

Cine ar câștiga alegerile prezidențiale, dacă ar avea loc acum

Dacă pe listă s-ar afla numai candidați ai stângii, apropiați PSD și foști membri, pe cine ar vota românii? 34% ar obține Călin Popescu Tăriceanu, 31% Gabriela Firea, 23 de procente Victor Ponta și 5,8% Corina Crețu.

Dacă pe listă ar apărea doar candidați ai dreptei sau oponenți ai actualei puteri, rezultatele ar putea fi următoarele: Klaus Iohannis, 48,4%, Laura Codruța Kovesi – 30,4% și Dacian Cioloș cu 18,3%.

Dacă alegerile parlamentare ar avea loc acum – în loc de anul viitor – un sfert dintre cei care spun că ar merge sigur la vot ar vota cu PNL, arată Barometru Europa FM, realizat de IMAS în luna iulie.

Liberalii adună 25,5% din intențiile de vot. Pentru prima dată, USR urcă pe locul 2 în opțiuni, 21,4%, iar PSD cade pe 3 – ar fi votat azi de 19.4% dintre cei siguri ca ar vota.

Pentru acest studiu, realizat prin telefon în perioada 15 iulie – 2 august, au fost intervievate 1010 persoane cu vârsta peste 18 ani. Eroarea de eșantionare – plus minus 3,1%.